
1. CONTEXTUL ECONOMICO-SOCIAL AL DESFĂŞURĂRII ALEGERILOR

1.1 Bilanţul a nouă ani de guvernare liberală 



În anul reconfirmării la conducerea ţării prin alegeri a guvernului liberal, Estonia sărbătorea două decenii de la obţinerea independenţei (1991-2011). În august 1991, după 50 de ani de separare, Estonia, alături de Lituania, Letonia, îşi declaraseră independenţa faţă de URSS, iar douăzeci de ani mai târziu, acestea şi-au regăsit rădăcinile în Europa
. În acest proces amplu de reintegrare europeană a fost reorganizată întreaga economie a acestor ţări, a fost constituită şi consolidată viaţa statelor şi a societăţilor, specialiştii apreciind că s-a făcut un adevărat salt de tigru, de la un sistem sovietic spre un mediu occidental şi dinamic. Lituania, Letonia şi Estonia au devenit aşadar tigrii baltici, datorită realizărilor lor economice şi democratice impresionante. În anul 2004, cele trei ţări au devenit membre ale Uniunii Europene şi NATO. În politica lor externă au urmărit  consolidarea legăturilor transatlantice, asigurarea securităţii energetice, apropierea de ţările nordice. Ultimile  decenii au fost considerate o poveste de succes pentru statele baltice care au reuşit să asigure democraţia, bunăstarea şi siguranţa pentru cetăţenii lor.

În cadrul statelor baltice, Estonia a reprezentat un model original de evoluţie economică şi politică, iar la 1 ianuarie 2011, Estonia a devenit a şaptesprezecea ţară membră a zonei euro, datoria sa publică fiind în acel moment de numai 7%, cu mult mai puţin decât economiile puternice din zona euro. Încă din anul 2003, la referendumul pentru aderarea la Uniunea Europeană s-a votat pentru moneda euro. În comparaţie cu celelalte state din Europa Centrală şi de Est, Estonia a fost privită ca elevul bun al Europei
 care, pornind de la o situaţie dificilă post-sovietică, a ajuns treptat să ocupe cele mai înalte locuri în diferite clasamente ce evaluau condiţiile  de evoluţie a antreprenoriatului sau starea democraţiei. Estonia a fost, de asemenea, prima ţară europeană care a a introdus cota unică de impozitare. 


În perioada 2000-2007, Estonia s-a caracterizat printr-un ritm de creştere a economiei de peste 8%, printr-o stare bună a finanţelor publice, una dintre cele mai bune din cadrul Uniunii Europene. Chiar şi în timpul crizei din 2008-2009, datoria publică s-a menţiunt la cote reduse. Recesiunea economică, care a durat timp de doi ani, a fost produsă din cauza puternicei dependenţe a economiei estoniene de investiţiile străine, de export. Principalul efect negativ a fost creşterea şomajului, acesta ajungând în anul 2009 la 15% din populaţia activă, crescând ulterior chiar până la 20%. 

În contextul manifestării crizei economice, guvernele liberale estoniene au aplicat politici de austeritate dure şi au crescut considerabil flexibilitatea pieţei muncii. În aceste condiţii, Estonia a reuşit în ultimii ani să revină la creştere economică, principalele atuuri structurale ale  economiei estoniene fiind forţa de muncă flexibilă, legislaţia favorabilă microîntreprinderilor, instituţiile financiare solid capitalizate, trecerea la zona euro în anul 2011, credibilitatea politicii bugetare, precum şi relaţiile comerciale deosebite cu ţările nordice. În aceste condiţii, în anul 2013, şomajul a scăzut la 8,4% din populaţia activă. 

Succesul modelului estonian de rezolvare a crizei prin austeritate, adesea invocat de unii specialişti, se datorează, aşadar, condiţiilor specifice unei ţări de dimensiuni reduse, ponderii exporturilor către ţările din spaţiul nordic, unui mediu social caracterizat de absenţa unor organizaţii sindicale puternice, unei societăţi civile mai puţin reactive. În pofida crizei, nu au avut loc proteste, nici nu au fost făcute declaraţii populiste, activitatea economică desfăşurându-se intens în cadrul unui sistem de gestiune publică foarte  transparent. 

O altă caracteristică importantă a societăţii estoniene a fost practica consensului. Spre deosebire de alte ţări post-comuniste, în Estonia, s-a manifestat consensul politic şi social asupra unor principii fundamentale ale strategiei de dezvoltare. Mulţi specialişti au explicat istoric acest spirit, făcând apel la celebra teorie a sociologului Max Weber care corela acest specific cu spiritul culturii protestante. Din această perspectivă,  estonienii ar confirma această teorie, ei fiind în majoritate de religie luterană. Un rol important a avut, de asemenea, voinţa poporului estonian de a se elibera de moştenirea şi influenţa sovietică, aceasta devenind  alt  motiv istoric de consens. 

În această ţară de mici dimensiuni, a fost posibilă cooperarea dintre sectorul public şi privat, gestionarea administrativă transparentă, bazate pe încrederea cetăţenilor în instituţii. Această încredere s-a consolidat în timp, întrucât instituţiile au asigurat dezvoltarea continuă şi unitară a ţării. Relaţia pozitivă a cetăţenilor cu statul distinge Estonia de celelalte ţări post-comuniste.



Preşedintele ţării sublinia, într-un recent discurs ţinut la aniversarea independenţei ţării, faptul că educaţia este considerată un element esenţial al dezvoltării, fiind religia estonienilor, cea mai preţioasă moştenire pe care o pot lăsa copiilor lor (nu pământurile, casele, pădurile sau conturile bancare). Prin urmare, aprecia el, calitatea educației trebuie să fie aceeaşi peste tot, cu scopul de a oferi tuturor tinerilor posibilitatea de a deveni cei mai buni în domeniile lor. Sistemului școlar estonian i s-a acordat o atenţie deosebită, astfel încât el să fie capabil să țină pasul cu o lume în schimbare. Preşedintele ţării considera că această epocă este o perioadă revoluționară în care locurile de muncă se schimbă rapid, fiind nevoie de profesori talentați, plătiţi pe măsură care să pregătească pe termen lung tinerii. Preşedintele afirma că în acest domeniu Estonia are cu ce se mândri, existând o bază temeinică pentru evoluţia viitoare. 


Demn de remarcat este faptul că Estonia este o ţară mică, cu o populaţie de aproximativ 1,3 milioane locuitori, cu o economie dominantă de sectorul serviciilor, cu un sector industrial care reprezintă aproape o treime din economie (mai ales sectorul electronic şi tehnologia informaţiei, chimia industrială, industria prelucrării lemnului, cu cea mai mare pondere, şi sectorul agro-alimentar), agricultura reprezentând doar 4% din PIB şi ocupând doar 4,4% din populaţia activă a ţării. Conform indicatorilor specifici, economia estoniană este apreciată ca una dintre cele mai liberale economii din lume
, considerată a doua ţară europeană din punctul de vedere al deschiderii economiei (92%), după Slovacia (93%).

Estonia a avut ca model de dezvoltare Finlanda, ţară de care este apropiată lingvistic şi cu care are legăturile strânse, atât din punct de vedere comercial, cât şi pe piaţa forţei de muncă. Exporturile către Finlanda şi Suedia reprezintă peste 33% din totalul exporturilor estoniene. Estonienii susţin adesea că ţara lor nu este nici baltică, nici post-comunistă, ci scandinavă. 

Din punct de vedere politic, după nouă ani de guvernare liberală (2005-2014), Partidul Reformei, partid de orientare liberală, a rămas primul partid al scenei politice. În martie 2014, premierul Andrus Ansip a demisionat din funcţia sa, devenind comisar responsabil cu piaţa digitală în cadrul Comisiei Europene. În urma demisiei, a fost formată o nouă coaliţie guvernamentală, cu participarea Partidului Reformei şi a Partidului Social Democrat, sub conducerea premierului Taavi Roivas.


Indicatorii economico-sociali ai bilanţului acestei guvernări erau consideraţi deosebiţi: un ritm de creştere economică de 2,7% din PIB în anul 2014, iar pentru anul 2015 era prevăzută o creştere de 2%; datoria publică s-a stabilit la 10,4% din PIB, cea mai scăzută din zona euro, iar deficitul public era negativ, de – 0,1%. În anul 2014, şomajul avea nivelul de 6,9% din populaţia activă a ţării. Climatul de afaceri era în continuare apreciat ca favorabil. În anul 2014, la nivel european, Estonia era plasată pe locul 2, după Elveţia, în ceea ce priveşte indexul libertăţii economice, calculat anual de Wall Street Journal şi Heritage Foundation. În aultimii ani, în Estonia au fost îmbunătăţite performanţele economice, fiind redusă corupţia şi protejând mai bine libertatea întreprinderilor. Estonia este una din ţările cu sectoare producătoare de valoarea adăugată mare, precum sectoarele electronice şi serviciile informatice. Cercetătorii estonieni au acordat de asemenea o atenţie deosebită dezvoltării mediului de afaceri, în concordanţă cu cele mai noi descoperiri în economia comportamentală, psihologia cognitivă
. O preocupare specială s-a acordat studierii drumului de la performanţa ştiinţifică la integrarea acesteia pe piaţă în mod real, dar şi cercetării ştiinţifice a consumului
.

Potrivit unui sondaj Eurobarometru din toamna anului 2014
, 77% din cetățenii estonieni au declarat că erau mulțumiți de viață în general, ponderea fiind similară cu media Uniunii Europene
. Cercetarea a arătat că nivelul de satisfacție a devenit similar cu cel înregistrat în anii de boom economic din anii 2006-2007. Grupurile caracterizate de un nivel deosebit de ridicat al satisfacției de viață includeau persoanele tinere (15-34 ani), persoanele cu un nivel mai ridicat de educație, cele situate mai bine din punct de vedere economic, în special acele persoane care au declarat că  au opinii politice de dreapta. În ceea ce privește situația economică a țării, cetățenii estonieni au apreciat că aceasta a fost mai pozitivă decât în anul 2007: situația economică a țării a fost considerată foarte bună sau destul de bună de 51% din cetățeni, iar 43% din respondenți au evaluat situația economică din țară a fi destul de proastă sau foarte proastă. Mediile UE au fost de 34% și, respectiv, 63%. În ceea ce privește situația economică a țării în viitorul apropiat, aproape jumătate (47%) dintre cetățenii estonieni credeau că situația va rămâne aceeași pe parcursul anului viitor, 29% credeau că se va îmbunătăți, doar 15% credeau că situația va deveni mai rea.


Pe data de 10 decembrie 2014, în Parlament a fost votat bugetul pe anul 2015, cu un deficit de 101 milioane euro, principala schimbare fiind determinată de creşterea cheltuielilor pentru apărare.


Pe 24 februarie 2015, la aniversarea independenţei ţării, preşedintele Estoniei, Toomas Hendrik Ilves, se adresa naţiunii, făcând referire la situaţia din vecinătatea apropiată unde structura de securitate de după cel de-al Doilea Război Mondial se destrămase şi Crimeea fusese anexată de către Rusia. El a afirmat că în Ucraina este în curs de desfășurare un război în care oamenii sunt ucişi în fiecare zi, acesta fiind un nou tip de război, în care un combatant, clar dovedit, care foloseşte cele mai noi arme, neagă totul. Neadevărul a devenit astfel unul din personajele principale ale acestui război. Până în prezent, lumea democratica s-a limitat la sancțiuni și la susținerea morală, politică și economică a Ucrainei, dar acest proces trebuie să continue.  Războiul din Ucraina este o realitate, iar lecţiile trecutului arată că unele concesii în faţa adevărului pot provoca apetitul de creştere al agresorului. Estonia şi celelalte state baltice au vie această memorie în care ea a fost una din victime. El confirma că toate acestea au perturbat sentimentul interior de securitate al cetăţenilor estonieni, dar, remarca el, la parada de aniversare, aliații NATO erau în Estonia, dovada unui drum ales cu înţelepciune de poporul estonian. Preşedintele estonian sublinia că astăzi securitatea Estoniei și a NATO sunt conectate, manifestându-se un consens în ceea ce privește problemele de securitate. În aceste momente liderii şi poporul estonian se declarau mândri de alegerile făcute. 

În legătură cu situaţia din Ucraina, preşedintele Estoniei a remarcat
 faptul că reacţia ţării sale la evenimente a fost rapidă: la 27 februarie 2014, forțele GRU și speciale ruse au intrat în Crimeea; la 1 martie, președintele Vladimir Putin a avut acordul Consiliului federal rus de a folosi forța pe întreg teritoriul Ucrainei; între 4 - 8 martie, toate cele trei ţări baltice au luat legătura cu președintele american Barack Obama, iar pe 28 aprilie americanii erau prezenţi la baza militară de la Amari care a devenit un punct strategic important. În acest demers, Preşedintele Republicii a colaborat strâns cu ministerul de externe şi cel al apărării. În anul 2014 capacitatea de apărare naţională a crescut în mod semnificativ ca urmare a deciziilor interne de a spori cheltuielile militare și deciziile aliaților. Noua lege estoniană a apărării naționale va intrat în vigoare în 2016 şi va fi vitală pentru  activitatea de apărare a securităţii naţionale. Ministrul apărării afirma recent că un aspect cheie va fi considerat avertizarea timpurie, prin informații militare, domeniu care va fi dezvoltat în viitor. Principala preocupare a armatei estone va fi şi formarea noilor cadre militare, mai ales în cadrul forţelor de reacţie NATO (NRF). 

1.2  Un sistem politic specific
 


Sistemul politic estonian este asemănător celor din ţările nordice, unde, partidele politice sunt orientate ideologic, în mod proporţional, spre cele patru principale curente: conservator, liberal, social-democrat, agrarian. Principalele partide politice estoniene, au o pondere relativ apropiată, în ultimele legislaturi fiind reprezentate patru mari partide politice. Estonia este unul din puţinele state europene în care nu activează partide importante de extremă-dreapta sau de extremă-stânga. În cadrul sistemului politic estonian nu s-a manifestat o polarizare ideologică, partidele de diferite orientări politice având o reprezentare relativ asemănătoare.

În legislatura 2011-2015 au fost reprezentate în Parlament patru formaţiuni politice:

- Partidul Reformei (ER) al primului-ministru Taavi Roivas, numit la conducerea guvernului în urmă cu un an, a fost fondat în anul 1994 de către fostul premier (2002-2005), Siim Kallas. Partidul de orientare liberală a deţinut 33 mandate;

- Partidul de Centru (K), principalul partid de opoziţie, cu orientare de stânga, susţinut de populaţia rusofonă, creat în anul 1991, condus de actualul primar al capitalei Tallin şi fost premier (1991-1992), Edgar Savisaar, a avut 26 mandate;

- Uniunea pentru patrie-Res Publica (IRL), alianţă a două partide conservatoare, condusă de  Urmas Reinsalu, a fost fondată în anul 2006 şi a deţinut 23 mandate;

- Partidul Social-democrat (SDE), fostul Partid popular al moderaţilor creat în 1990, al actualului preşedinte al Republicii, Toomas Hendrik Ilves, condus în prezent de Sven Misker, a avut 19 mandate; 

În Estonia, preşedintele Republicii este ales în mod indirect, fie de Parlament, fie de un Colegiu elector format din parlamentari şi reprezentanţi ai consiliilor municipale. În anul 2011, Toomas Hendrik Ilves, propus iniţial de Partidul social-democrat, a fost reales, din primul tur, pentru un al doilea mandat, fiind primul preşedinte reales de Parlament din anul 1996 când a fost instituită această procedură de alegere.

Candidatura lui Toomas Hendrik Ilves, o personalitate politică remarcabilă, a fost  susţinută de Partidul Reformei, de Uniunea pentru patrie - Res Publica, partide ale coaliţiei guvernamentale. În deplin consens, aceste partide au semnat un document de susţinere în care se sublinia că preşedintele a avut un rol deosebit în societatea civilă, prin iniţierea unor dezbateri pe probleme de mare interes naţional. În document au fost remarcate deciziile ferme luate de Preşedinte în crizele politice declanşate de scandalul finanţării Partidului de Centru sau în alte momente politice dificile. Partidul Social-democrat a semnat la rândul său un document de susţinere a acestei candidaturi, subliniindu-se modul deosebit în care Preşedintele a susţinut activitatea parlamentară. Candidatura lui Toomas Hendrik Ilves a fost votată cu 76 voturi, cu şapte voturi mai mult decât majoritatea de două treimi necesară. 

În luna mai 2012, scena politică estoniană a fost marcată de scandalul Silvergate, prin care a fost dezvăluită finanţarea ascunsă a unor partide politice.  Scandalul a luat numele protagonistului principal, Silver Meikar, un fost membru al Partidului Reformei. Acesta a dezvăluit publicului că acceptase să transfere donaţii către partid, fără să cunoască provenienţa banilor. Potrivit declaraţiilor acestuia, în această finanţare erau implicaţi şi alţi membri de partid, printre care Kristen Michal, ministrul Justiţiei. O fostă membră a partidului a povestit de asemenea cum a primit 1000 de euro din partea unui membru al grupului parlamentar al Partidului Reformei, bani pe care i-a transferat în contul partidului, ca şi cum ar fi fost o donaţie personală a sa. În urma acestor dezvăluiri unii politicieni au fost anchetaţi de justiţie, iar partidele aflate la putere au fost marcate puternic de aceste acte de finanţare netransparentă.
Scandalurile politico-financiare din anul 2012, l-au determinat pe preşedintele Toomas Henrik Ilves să convoace o reuniune a reprezentanţilor partidelor politice, ai societăţii civile, precum și a principalilor lideri de opinie. La finalul reuniunii s-a decis ca cetăţenii estonieni să aibă posibilitatea de a participa, timp de trei luni, din ianuarie până în martie 2013, la elaborarea unor noi reguli pentru activitatea politică, permiţându-le chiar să intervină direct, cu propuneri, în procesul legislativ. 
Din 7 ianuarie 2013, site-ul  Adunarea cetăţenilor
 a devenit activ, a permis utilizatorilor să se familiarizeze cu regulile electorale ale partidelor şi să propună amendamente. Iniţiativa a fost una dintre multe altele care au fost lansate în acest domeniu, precum iniţiativa Eu decid azi
 sau  cea intitulată Participă
,  organizate încă din anul 2001. Propunerile s-au referit la domenii legate de funcţionarea, activitatea şi finanţarea partidelor politice, precum şi la domeniul electoral. În luna martie 2013, au fost organizate dezbateri la care au participat ca invitaţi reprezentanţi ai mai multor categorii sociale. La sfârşitul iniţiativei, un grup de experţi a demarat o muncă de sistematizare şi reflecţie asupra ideilor propuse. Concluziile cercetării au devenit teme pe ordinea de zi a guvernului estonian. Comisia referitoare la reforma Constituţiei din cadrul Riigikogu a acceptat propuneri din partea societăţii civile şi a specialiştilor pentru modificarea legii asupra partidelor politice.


Mulţi analişti estonieni au remarcat faptul că aceste scandaluri politice au pus în evidenţă fenomenul polarizării societăţii, prin detaşarea activităţii partidelor de restul societăţii. Acest fenomen de ruptură a vieţii politice de ansamblul societăţii a fost determinat, în parte, de faptul că activitatea partidelor politice a avut un puternic caracter netransparent şi a fost caracteristic tuturor partidelor politice estoniene. Scandalul Silvergate, prezent şi în alte partide, a dezvăluit această unitate a partidelor de a acţiona netransparent, asemănătoare unui club secret,
 care nu a realizat un demers autocritic, transparent. Una din caracteristicile sistemului politic estonian a fost aşadar fuziunea progresivă a partidelor cu structurile de stat şi îndepărtarea lor de societate, astfel încât,  au fost eliminate alte păreri în legătură cu multe decizii politice importante.



Specialiştii au remarcat faptul că acest fenomen a fost alimentat de lipsa unei culturi a protestului, societatea civilă, mass-media sau preşedintele Toomas Hendrik Ilves reacţionând târziu. Paradoxal era faptul că, deşi comunicarea prin noile tehnologii avea un nivel ridicat, societatea civilă era puţin reactivă. În acest context, partidele aflate la putere au devenit foarte puternice, iar societatea civilă şi partidele de opoziţie au recuperat greu această distanţă. Analiştii politici au remarcat faptul că societatea estonă include, pe de o parte, partidele politice şi de cealaltă parte o societate civilă slabă. Sistemul politic nu are mecanisme de contra-putere şi de control democratic al  partidelor politice, fiind un sistem închis, surd faţă de vocea societăţii şi incapabilă a-şi asuma greşelile
.

Alegerile europene desfăşurate între 22 - 25 mai 2014 în Estonia au fost considerate un test pentru guvern dar şi pentru susţinerea politicii Uniunii Europene în această ţară. Unele studii pre şi post - electorale au pus în evidenţă faptul că  intensitatea publicităţii electorale prin televiziune, printuri, Internet, radio şi acţiuni electorale în locuri publice a devenit un factor decisiv al confruntărilor politice.
 Studii mai ample arătau că în campaniile electorale din ultima perioadă  fuseseră utilizate numeroase fonduri publice pentru a face publicitate politicienilor și partidelor sub eticheta unor activități de informare. 
În urma unei cercetări a Oficiului Naţional de Audit asupra cheltuielilor autorităţilor locale,
 s-a constatat că multe autorităţi locale, inclusiv capitala Tallinn, au folosit fonduri din bugetul lor pentru a finanța campanii de informare, care, pe fondul desfăşurării alegerilor locale din 2013, erau de fapt publicitate electorală a politicienilor sau a partidelor politice. Demn de remarcat este faptul că în acel an electoral, suma cheltuită din bugetul orașului Tallinn pentru acest tip de anunţuri a fost de circa 337 mii de euro, o parte din banii alocați pentru activități de informare fiind repartizată în perioada de dinaintea alegerilor. În general, suma cheltuită de autoritățile locale estoniene pe activități de informare a fost de circa 4-5 milioane de euro pe an. Aceste fapte erau considerate un abuz în utilizarea unor fonduri publice, creând o concurență politică neloială. Statisticile relevau că sursele tradiţionale de finanţare, precum cotizațiile de membru, reprezentau o fracțiunea mică a banilor folosiţi în campanii, iar donatorii privați oferiseră sume disproporționate în raport cu venitul lor. Presa a semnalat de exemplu faptul că, de la începutul carierei sale politice, în anul 2011, omul de afaceri de origine rusă, Evgheni Osinovski, donase către social-democraţi şi alte partide sume de bani care duseseră în ultimii trei ani la creşterea sprijinului electoral  din partea populaţiei rusofone.
 În acest context, instituţia de audit solicita exercitarea unui control mult mai riguros asupra finanţărilor partidelor. Oficiul Național de Audit a apreciat că legile existente erau inadecvate și nu puteau împiedica aceste abuzuri. Prin urmare, Oficiul Național de Audit a considerat că este necesar ca Parlamentul să continue revizuirea legilor care reglementau publicitatea şi finanţarea partidelor politice, astfel încât să includă norme mai precise cu privire la publicitatea electorală. Oficiul Național de Audit a recomandat, de asemenea, modificarea legii referitoare la partidele politice. 

Dezbaterile despre rolul partidelor politice, a liderilor politici, au constituit o preocupare pentru media şi societatea civilă estoniană. Criticile se refereau la activitatea politică şi parlamentară dominate de lupte politice sterile, nu de problemele de fond ale societăţii estoniene, de bunăstarea cetăţenilor pe care îi reprezentau. În acest context, în Estonia au fost invitaţi cercetători europeni de renume
 care au abordat aceste probleme. Ei au subliniat că în literatura de specialitate, noile teorii asupra liderilor politici criticau acest tip de lider (numit de ei liderul-erou) care se caracteriza prin egoism, rigiditate, lipsa empatiei sociale. Din această perspectivă, liderii actuali aveau patru mari defecte: în primul rând, erau supra-încrezători în opiniile lor; erau lipsiţi de empatie față de ceilalți; inflexibili şi aveau tendința de a nega existența incertitudinii. Se aprecia că aceşti lideri erau victime ale sistemelor învechite de conducere. Lumea moderna, interdependentă, marcată de probleme "rele", dificile, necesita un nou mod de gândire, afirmarea unui nou tip de lider, liderul anti-erou care  nu avea virtuțile eroice tradiționale. Noii lideri ar fi trebuit să aibă o minte mai deschisă care putea înţelege şi integra modele ale unor culturi diferite, erau capabili să perceapă problemele oamenilor reali. Aceşti lideri anti-eroi sunt definiţi aşadar prin: empatie, umilință, auto-conștientizare, flexibilitate și, în cele din urmă, capacitatea de a recunoaște incertitudinea. Aceste teorii integrau de fapt contribuţii recente ale psihologiei dezvoltării umane care arătau că aceste tipuri de personalităţi reprezintă un stadiu avansat de dezvoltare psihologică
 şi sunt capabile să se confrunte cu aspectele rele ale realităţii, se pot transforma  prin extinderea sistemului lor de operare, astfel încât să aibă o mult mai bună înţelegere a altora, a lumii și a lor înșiși. Specialiştii subliniau că se manifestă o mare rezistență la apariția anti-eroilor, fiind necesar un anume tip de educaţie.



În aceste dezbateri s-a implicat şi preşedintele ţării, Toomas Hendrik Ilves, care, într-un amplu interviu
 îşi exprima opinia în legătură cu sistemul politic estonian. Întrebat în legătură cu tipul de sistem electoral care favorizează sau nu existenţa mai multor partide politice, el a răspuns că democrația nu este legată de numărul de partide, dând exemplu democraţia americană care, de aproape 240 ani, a avut în principal, două partide. Conform opiniei sale, sistemul electoral actual are ca efect împărţirea scenei politice între mai multe partide politice care formează coaliţii ce pot asigura  programe de guvernare mai stabile, pe termen lung. Preşedintele estonian a menţionat că cele mai importante sunt însă soluţiile concrete date de guvernanţi problemelor reale ale societăţii şi ale cetăţenilor. 
1.3 Estonia - ţara utilizării pe scară largă a noilor tehnologii


Una din coordonatele dezvoltării Estoniei a fost modalitatea de utilizare a noilor tehnologii la nivel economic, social şi administrativ. Politica e-guvernării lansată de guvernul estonian a fost rezultatul întâlnirii între acţiunile guvernamentale şi cele non-guvernamentale. Specialiştii apreciază că transformarea Estoniei prin dinamizarea e-guvernării s-a putut face în ritm rapid, cu un buget relativ redus
, anual, fiind alocată o sumă de  50 de milioane de euro pentru tehnologiile informaţiei. Cei mai mulţi bani au mers către companiile locale de IT, unele demarând activitatea în centrele de cercetare lansate încă din timpul perioadei comuniste. 
Decizia Estoniei de a se îndrepta către domeniul noilor tehnologii a fost determinată, în mare parte, de această experienţă anterioară. Sistemul estonian se bazează în prezent pe faptul că, de la vârsta de 15 ani, toţi estonienii primesc o carte de identitate digitală, cu informaţii personale înscrise pe ea, care dă acces la serviciile publice şi comerciale electronice extrem de rapide şi eficiente. Pentru a proteja datele, fiecare utilizator are un cod personal pe care trebuie să-l introducă la fiecare operaţiune. Pe de altă parte, infrastructurile, numite X-Road, folosite intens de peste un deceniu, leagă bazele de date publice şi private de serviciile digitale naţionale. Toate datele personale sunt stocate în servere separate, protejate prin bariere de securitate, controlate de agenţii guvernamentale. Sistemul permite statului şi activităţilor comerciale, precum şi băncilor, să schimbe datele între ele, dacă utilizatorii îi autorizează. Inclusiv propunerile de legi pot fi supuse dezbaterii publice prin Internet, iar funcţionarii sunt obligaţi să ţină seama de observaţiile făcute de cetăţeni. 
 

Un alt element important a fost faptul că estonienii au acceptat utilizarea produselor digitale, spre deosebire de alte state europene unde cetăţenii au fost rezervaţi, chiar ostili ideii conservării şi utilizării datelor online. În sondajele de opinie, cetăţenii estonieni au afirmat că serviciile online sunt considerate mai sigure şi mai puţin scumpe decât metodele tradiţionale de utilizare a datelor. În prezent, în jur de 500000 de persoane folosesc cartea de identitate digitală ca mod de a dovedi identitatea sau pentru semnături digitale. Rata de utilizare a Internetului în Estonia este 78.6%, numărându-se printre cele mai ridicate din lume. Cetăţenii estonieni folosesc serviciile e-poliţie, e-sănătate, reţete medicale digitale, e-magazine, e-plată, rezervarea unui loc de parcare prin telefon mobil, e-registru de comerţ etc
. 

Potrivit specialiştilor estonieni de la Academia e-guvernare
, Estonia ar trebui să-şi promoveze şi să vândă mai activ conceptul de e-stat, aşa cum a făcut deja în state est-europene precum Armenia, Azerbaijan, Georgia, Ucraina, Moldova, Belarus. Pe de altă parte, Estonia ar dori  să atragă cetăţenii din alte state europene cu înaltă calificare pentru a extinde aplicarea acestor servicii
. 


Alţi analişti
 avertizează asupra riscurilor acestor servicii care au creat un tip de e-societate care a promovat o activitate virtuală intensă, în detrimentul vieţii individuale şi sociale reale a cetăţenilor. Din punct de vedere social, afirmă specialiştii, e-guvernarea ar implica indirect o anume detaşare de conţinutul real al guvernării. În sectorul economic, e-managementul este confortabil şi rapid, dar, conform opiniei specialiştilor, a dat naştere unui sistem unde omul este secundar şi este, în mare parte, exonerat de o responsabilitate directă. Presa estoniană a criticat adesea acest sistem care, conform  indicelui global de fericire (Indexul Happy Planet), situează Estonia pe locul cel mai de jos din Europa, starea de nefericire explicându-se prin lipsa de coeziune socială şi printr-un sentiment prea difuz de apartenenţă la comunitate
. În timp ce estonienii se consideră ei înşişi un popor conectat, statisticile arată că doar o treime din populaţie are un cont pe celebra reţea socială. Întrucât, conform culturii nordice, viaţa privată trebuie să rămână privată, aşa cum spun celelalte două treimi. Peste două treimi din cei care au un cont pe Facebook în Estonia au sub 34 de ani, restul manifestând un puternic conservatorism.


Dincolo de aceste consideraţii, cert este faptul că Estonia este unul din statele europene care reprezintă avangarda administraţiei online, iar de curând, în decembrie 2014, a introdus un nou serviciu online, numit e-reşedinţă, care oferă acces străinilor şi estonienilor aflaţi în străinătate la un vast program de servicii publice online, independent de prezenţa lor pe teritoriul estonian
. Datorită cărţii de identitate cu cip aceştia au dobândit acces la aproximativ 4 000 de servicii, de la bancă, la depozitul bancar pentru firme, la permisul de pescuit etc. Ei pot de asemenea să-şi consulte dosarele medicale şi să ceară medicamente, sub prescriere, pe smartphone-uri. Aceşti cetăţeni, precum şi majoritatea estonienilor, îşi completează declaraţia de impozite online, în câteva minute.  Din luna decembrie 2014, toţi cetăţenii Uniunii Europene şi din ţări terţe pot cere un card de e-rezident în Estonia, cu condiţia de a merge cel puţin o dată în Estonia pentru a-şi demonstra identitatea la o instituţie naţională. Ulterior, ei vor putea accede la servicii prin intermediul portalului e-estonia.com. Acest card e-rezident este un document similar cărţii de identate, dar fără fotografie. E-reşedinţa nu dă însă drept la vot străinilor la e-alegeri, deoarece acest drept este rezervat cetăţenilor estonieni şi rezidenţilor permanenţi. Se apreciază că sistemul e-reşedinţa va avea efecte pozitive, mai ales pentru antreprenorii, muncitorii sau studenţii care au legătură cu Estonia. Până la acel moment, cetăţenii care nu trăiau pe teritoriul Estoniei în mod permanent, dar veneau adeseori în ţară, erau privaţi de utilizarea e-serviciilor.


Din punct de vedere politic, e-alegerile reprezintă deja o experienţă considerabilă, evaluată de instituţii internaţionale de monitorizare a alegerilor care au subliniat unele deficienţe legate de securizarea şi controlul voturilor. În Estonia votul electronic a fost considerat parte a strategiei e-guvernare şi s-a defăşurat la nivel local din anul 2005 și la nivel naţional începând cu anul 2007. În prezent, aproape un sfert dintre alegători votează online. În anul 2012, a fost îmbunătăţită legislaţia electorală astfel încât să fie eliminate principalele limite de aplicare, constatate de-a lungul ciclurilor electorale.
2. ALEGERILE LEGISLATIVE DIN 1 MARTIE 2015
2.1 Caracteristicile sistemului de vot estonian 

În Estonia votul electronic a fost considerat parte a strategiei de e-guvernare şi  s-a defăşurat, la nivel local, încă din anul 2005 și, la nivel naţional, începând cu anul 2007. La alegerile parlamentare din 2011, mai mult de 140.000 de estonieni au votat de Internet, reprezentând aproape un sfert din totalul voturilor, iar la alegerile europene din anul 2014 au votat pe internet 31,3% din alegători. Deşi votul electronic a fost utilizat în cinci alegeri importante, rapoartele misiunilor de observare OSCE (de ex. raportul OSCE din 2011
) au sesizat faptul că nu a fost asigurat un cadru juridic riguros pentru votul electronic. În raport se menţiona că nu au fost specificate în legislaţie condiţiile de invalidare a rezultatelor alegerilor, nu a fost desemnată vreo agenţie independentă de certificare a software-ului, iar Comitetul Național Electoral nu a avut propria sa expertiză tehnică. În timp, cadrul de reglementare a votului electronic a fost îmbunătăţit, Parlamentul adoptând, în toamna anului 2012, modificări legislative care au dus la înfiinţarea unui Comitet specializat pentru votul electronic şi a unui organism responsabil care supraveghea desfăşurarea acestui tip de vot, putând chiar să îl anuleze în condiţiile în care erau înregistrate perturbări importante ale procesului de votare.


Legea electorală actuală
 prevede în capitolul referitor la Comisiile electorale, paragraful § 9, existenţa obligatorie a unei Comisii electorale pentru votul electronic formate din şapte membri, numiţi de Comisia Națională Electorală, nu mai târziu de ziua a zecea înaintea alegerilor. Conform articolului 172, ea are competențele de a pregăti și de a organiza votul electronic, de a rezolva cazurile în care se împiedică desfăşurarea votului în conformitate cu legislația, de a verifica rezultatele votului electronic și de a exercita funcțiile care decurg din lege. Comitetul de vot electronic are dreptul să facă inclusiv propunerea, adresată Comitetului Național Electoral, de a fi suspendat sau anulat votul electronic, în cazul în care securitatea sau fiabilitatea sistemului de vot electronic nu poate fi asigurată. 


În capitolul 7 al legii electorale se face referire la principiile generale ale votului electronic care se referă la faptul că votul electronic se desfășoară sub supravegherea şi controlul Comitetului pentru vot electronic, iar cerinţele tehnice pentru sistemul de vot electronic se stabilesc, prin regulament, de către Comitetul Naţional Electoral. Comitetul pentru vot electronic organizează testarea sistemului de vot electronic. Comitetul Naţional Electoral va organiza auditul sistemului de vot electronic, procedura de testare și audit, precum și va elabora reglementările Comisiei pentru votul electronic. Un alt principiu se referă la faptul că alegătorul poate schimba votul transmis prin mijloace electronice.


Conform paragrafului § 483, pregătirea votului electronic include următoarele etape: (1) Comitetul pentru vot electronic face disponibil sistemul de vot electronic, lista alegătorilor şi listele candidaţilor în circumscripţiile electorale, nu mai târziu de ziua a treisprezecea înaintea zilei alegerilor; (2) efectuează orice modificare a listelor electronice de alegători; (3) înainte de începerea votului electronic, Comitetul pentru vot electronic creează cheia de criptare pentru voturile electronice şi cheia de deschidere care se repartizează membrilor Comitetului Naţional Electoral.


În paragraful § 484 al legii electorale se face referire la procedura votului electronic care include: identificarea digitală pe baza actelor de identitate; etapa în care se afişează alegătorului lista consolidată a candidaţilor în circumscripţia electorală a reşedinţei alegătorului; alegătorul trebuie să indice candidatul în circumscripția electorală a reşedinţei sale pentru care el sau ea doreşte să voteze. Alegerea se criptează cu cheia de criptare a voturilor; alegătorul va confirma votul printr-o semnătură digitală, în conformitate cu Legea privind semnătura digitală; se comunică alegătorului faptul că votul a fost luat în considerare şi se confirmă votarea. Conform prevederii § 485, un alegător are posibilitatea a-şi schimba votul, luându-se în considerare ultimul vot. Procedura de verificare a voturilor electronice se stabileşte de către Comitetul Național Electoral. După încheierea votului electronic, Comitetul pentru vot electronic întocmeşte o listă a persoanelor care au votat prin mijloace electronice şi transmite lista birourilor electorale judeţene, nu mai târziu de a doua zi înainte de ziua alegerilor. Comitetul electoral judeţean transmite lista voturilor comisiilor de rang superior, nu mai târziu de ziua precedentă zilei alegerilor. Acest comitet face o notaţie pe lista alegătorilor, în dreptul alegătorului care a votat electronic. În cazul în care un alegător a votat prin mijloace electronice, precum şi cu un buletin de vot, se ia în considerare buletinul de vot al alegătorului şi se transmite acest lucru Comitetului pentru vot electronic. Comitetul de vot electronic nu va mai lua în considerare votul alegătorului exprimat prin mijloace electronice. În cazul în care un alegător a votat de mai multe ori în afara districtului de vot în care îşi are reşedinţa, precum şi prin mijloace electronice, toate plicurile cu buletinele de vot ale alegătorului, precum şi votul dat prin mijloace electronice nu vor fi luate în considerare. Comitetul electoral transmite Comitetului de vot electronic un anunţ în legătură cu acest caz, pe baza căruia Comitetul de vot electronic nu va lua în considerare votul alegătorului exprimat prin mijloace electronice.


Conform paragrafului § 488, Comitetul Naţional Electoral poate suspenda, reporni sau rezilia votul electronic. În caz de suspendare a votului electronic, Comitetul Naţional Electoral notifică imediat alegătorii şi îi înştiinţează în legătură cu relansarea votului electronic. În cazul încetării votului electronic, Comitetul Naţional Electoral notifică imediat alegătorii şi dă informaţii în legătură cu ce tipuri de vot pot fi folosite în locul votului electronic.

 
Conform procedurilor legale
 se pot folosi ID-card şi mobil-ID, cu aplicaţiile obţinute de la Biroul migrare al poliţiei.
 Pentru a vota pe Internet este nevoie de ID-card, PIN-codes, certificat de validare
, computer cu conectare la internet care are sistem de operare  Windows, Mac OS X sau Linux, card reader, card de citire, obţinut de la magazine sau oficii bancare, ID-card software cu aplicaţie instalată.
 Pentru votul prin Mobile-ID sunt necesare: SIM card cu Mobile-ID support, având un acord încheiat cu Mobile-ID service al operatorului de mobil; PIN-codes dobândit cu Mobile-ID SIM card; Mobile-ID use activat la instituţiile de resort.
şi un computer cu conexiune la Internet. 

Conform prevederilor legii, instigarea la vot electronic, oferind un alt calculator decât cel special stabilit sau influențarea alegătorilor în orice alt mod sunt interzise. Utilizarea cardului altei persoane (sau a ID-ului de mobil) și transferul codului PIN al cardului către o altă persoană sunt interzise. 

În ultimul raport de ţară prezentat la reuniunea de evaluare a Consiliul Europei în anul 2014, Estonia a prezentat procentul de alegători care au votat prin Internet în alegerile municipale din 2013 (24,3%), precum și modificările legislative și mecanismele instituționale puse în aplicare pentru a îmbunătăți procedura de e-vot. Reprezentantul estonian a subliniat, de asemenea, măsurile luate pentru asigurarea transparenței, cum ar fi publicarea codului sursă și a sistemului de verificare nou introdus, care permit alegătorului să verifice dacă votul său a fost înregistrat. Sistemul de verificare E2E a fost testat cu succes în alegerile municipale din 2013, fiind inclus în legea pentru alegerile legislative din 2015. 


În Estonia, legislaţia electorală prevede mai multe posibilități de a vota anticipat, înainte de ziua alegerilor. Pentru alegerile legislative și alegerile pentru Parlamentul European, cât şi la referendum, de la a 10 la a 7-a zi înainte de ziua alegerilor, va fi deschis cel puțin un loc de votare în fiecare centru judeţean, unde toți alegătorii pot vota, indiferent de reședință. Locurile de votare sunt deschise de la ora 12 la ora 20. Votul electronic începe cu 10 zile înainte de ziua alegerilor, la ora 9 am și va continua până la ora 18, în ziua a 4-a înainte de ziua alegerilor, respectiv în ziua de miercuri. Nu se va vota în zilele de joi, vineri și sâmbătă, înainte de ziua alegerilor. Toate opțiunile de vot sunt descrise pe cardul de alegător, care este trimis fiecărui alegător. Acesta trebuie primit cel târziu cu 15 zile înainte de ziua alegerilor. 


Referitor la votul estonienilor din străinătate, în capitolul 8, paragraful § 49 că  pregătirea votului se face de către misiunile externe ale Estoniei care transmit listele de alegători cu domiciliul permanent în statele străine. În lista de alegători se introduc informații legate de: 1) nume și prenume;  2) codul numeric personal;  3) adresa rezidenţială;  4) numărul circumscripției electorale. Datele se trimit nu mai târziu de a șaizecea zi înainte de ziua alegerilor. În conformitate cu procedura prevăzută, pentru a comanda o carte de alegător, un alegător depune o cerere. În lege se precizează ce date trebuie trecute în cartea de alegator. În cazul în care un alegător dorește să voteze prin poștă, el sau ea va trimite o cerere misiunii diplomatice estoniene din țara în care își are reședința, cu datele solicitate prin lege. În cazul în care Estonia nu are o misiune străină în țara de reședință a unui alegător, alegătorul va transmite cererea la cea mai apropiată misiunea externă a Estoniei. Cererile trebuie să fie primite de către misiunea diplomatică nu mai târziu de ziua a treizecea înainte de ziua alegerilor. Ulterior, misiunea diplomatică va trimite alegătorilor care au trimis cererile lor în timp util,  următoarele:  1) un buletin de vot;   2) lista consolidată a candidaților în circumscripția electorală  3) două plicuri. Conform prevederilor paragrafului § 54 din legea electorală, (1) în cazul în care un alegător nu depune o cerere de a vota prin poştă în termenul prevăzut de lege sau nu trimite un buletin de vot pentru misiunea diplomatică la data scadenţei prevăzute, el sau ea pot vota la misiune.(2) O misiune diplomatică trebuie să permită votarea la misiune timp de cel puțin două zile, în perioada cuprinsă între cincisprezece zile și zece zile înainte de ziua alegerilor. 
2.2 Teme ale campaniei electorale 


La alegerile legislative din martie 2015 s-au înscris 876 candidaţi, cu 67 mai mulţi decât la alegerile precedente, din partea a 10 partide. La alegeri au participat şi 13 candidaţi independenţi, cu 19 mai puţin decât la alegerile anterioare. Doar 6 partide au prezentat liste cu 125 candidaţi: Partidul Reformei, Partidul de Centru  (K), Partidul Social-democrat, Uniunea pentru Patrie Res Publica (IRL), Partidul popular conservator  (EKRE) şi Partidul liber al Estoniei. 

Campania electorală s-a deschis pe data de 21 ianuarie 2015, iar dezbaterea politică a fost dominată de probleme economice și de temerile legate de apărare din cauza acțiunilor Rusiei în Ucraina. Războiul din Ucraina, manevrele militare ruseşti şi declaraţiile preşedintelui Rusiei au repus în discuţie intenţiile Rusiei faţă de ţările baltice. O anchetă de opiniei
 arăta că doar 5% din estonieni credeau că ar există riscul unui război între ţara lor şi Rusia, 21% afirmau că este posibil, 6 estoniei din 10 şi aproape toţi cetăţenii rusofoni se îndoiau că este posibil un astfel de război deschis. Apărarea naţională a devenit o temă centrală a campaniei electorale. În acest context, comandantul Forțelor Armate, Riho Terras, a afirmat că este un lucru important că partidele politice au acordat atenţie sporită apărării
. El a menţionat că pentru forțele de apărare anul trecut a fost cel mai greu, din toată istoria lor recentă. Forţele aeriene au făcut eforturi deosebite în operațiunile de la baza aeriană Amari, marina a trebuit să acţioneze conform deciziilor NATO și evenimentelor din Ucraina, iar trupele terestre au acţionat în cooperare cu unitățile aliate. Dincolo de aceste realităţi militare, includerea problemelor armatei în campania electorală a dat naştere unor comentarii, în special legate de unul din clipurile electorale, care avea sloganul «Kindlalt Edasi!» (Ferm înainte!). Clipul prezenta pe  primul-ministru estonian la baza aeriană Amari, fapt criticat intens de partidele de opoziţie. 

 O altă temă importantă a campaniei electorale a fost cea a îmbunătăţirii nivelului de trai, în principal cea a creşterii nivelului salariilor. Potrivit unui sondaj Eurobarometru din toamna anului 2014, cele mai importante probleme cu care se confruntau cetăţenii estonieni erau: șomajul (30% din cetățeni), sănătatea și securitate socială (29%) și situația economică (28%). În acest context, toate programele electorale prezentate în campania electorală au pus în evidenţă nevoia unor înnoiri şi flexibilizări a politicilor sociale. Propunerile electorale pentru îmbunătăţirea sistemului de sănătate au fost variate, centrate pe probleme concrete, precum, de exemplu, domeniul îngrijirii dentare. Unele partide au promis acordarea îngrijirii dentare în mod gratuit pentru toți cetăţenii, alte partide, precum Partidul Reformei, a făcut promisiunea acordării unui sprijin de 100€, iar social-democraţii şi Partidului de Centru au oferit 200€, o dată la trei ani. Uniunea pentru patrie-IRL  a a propus asistență stomatologică gratuită, acordată doar pentru cei care, în ultimii 20 de ani, nu au avut venituri suficiente pentru îngrijire
.
Partidul Reformei, partid liberal, a lansat o campanie electorală bazată pe rezultatele economice foarte pozitive obţinute de guvernul condus de liderul său. Sloganul Partidului Reformei viza construirea unei Estonii nordice şi liberale,  obiectiv politic ce atrăgea atenţia asupra intenţiei Estoniei de a fi recunoscută  ca o ţară nordică, cu un nivel de trai pe măsură, cu libertăţi individuale şi de securitate economică compatibile cu aceste ţări.  Acest nou obiectiv politic a înlocuit obiectivul anterior, cel al realizării E-stoniei, prin revoluţie digitală. Partidul considera că acest obiectiv fusese îndeplinit, Estonia devenind naţiunea cea mai digitalizată din lume. De altfel, fostul premier, Andrus Ansip, actual comisar european pentru agenda digitală, promisese să facă din Estonia una din naţiunile cele mai bogate ale lumii. Partidul Reformei, deşi este un partid liberal, a promovat o mai mare deschidere socială scăzând cu 2% taxele sociale, crescând la 300 euro veniturile scutite de impozit. Partidul aflat la guvernare a preconizat acordarea unei prime de 300 euro pentru cel de-al treilea copil născut al unei familii, alocaţia pentru primul şi al doilea fiind în medie de 45 euro, iar pentru al treilea alocaţia fiind de 100 euro lunar. De aceste măsuri noi vor beneficia peste 17000 de familii şi va costa guvernul 70 milioane euro. Partidul Reformei a construit campania electorală, în principal, pe confruntarea cu Partidul de Centru.

Partidul de Centru, condus de Edgar Savisaar din anul 1991, a devenit un partid exclus de la orice alianţă politică din cauza dificultăţilor create de liderul său. Edgar Savisaar, considerat a fi apropiat de Rusia, este perceput în prezent, aşa cum afirma premierul Taavi Roivas, adversar al valorilor liberale estoniene. Din aceste motive, conform unui vot în partid, campania electorală a Partidului de Centru a fost condusă de liderul grupului parlamentar, Kadri Simson. Partidul de Centru a înscris în programul său promisiuni electorale puţin realizabile precum creşterea salariului minimum la 1000 euro în acest an (din surse neprecizate). Conform viziunii expuse în programul electoral, această măsură era menită a limita emigraţia, fenomen în continuă creştere în Estonia. Liderul partidului, Edgar Savisaar, preconiza că măsurile ce ar fi luate ar duce la creşterea de două-trei ori a ritmului economiei. În program se preconiza de asemenea reducerea progresivă a impozitului pe venit (a cărui cotă este actualmente de 21%), restructurarea sistemului fiscal, dezvoltarea sectorului sănătăţii şi a exportului.

Edgar Savisaar a afirmat în campanie că principalele măsuri care trebuie luate sunt: gratuitatea transportului, construcţia de locuinţe şi crearea a noi locuri de muncă. El a reproşat partidului de guvernământ că se preeocupă mai mult de problemele de securitate decât de cele ale oamenilor. Analiştii apreciau că Partidul de Centru va avea în continuare susţinerea populaţiei rusofone aflate pe teritoriul Estoniei, populaţie care avea un statut incert. După obţinerea independenţei, în 1991, Estonia a decis să limiteze acordarea automată a cetăţeniei estoniene persoanelor care locuiau în ţară înainte de anexarea sa de către Uniunea Sovietică, şi descendenţilor acestora. Cei care veniseră după anul 1940, ca şi copiii lor, născuţi în Estonia, au putut dobândi cetăţenia estoniană, cu condiţia de a stăpâni limba şi de a cunoaşte istoria ţării. În aceste condiţii, vreo 125000 de rusofoni care nu au reuşit să treacă testele sau au refuzat să se prezinte la ele, au devenit apatrizi, sau "non-cetăţeni", titulari ai unui paşaport de culoare gri, iar alţi câţiva zeci de mii au optat pentru paşapoartele ruseşti, oferite de Moscova, de culoare roşie. Numărul mare de non-cetăţeni a fost întotdeauna o sursă de conflict între Estonia şi Rusia. Din anul 1995, toţi copiii născuţi în Estonia, după anul 1992, au putut obţine cetăţenia estoniană fără alte condiţii. Potrivit datelor ministerului afacerilor interne, pentru prima oară de la independenţa Estoniei în 1991, numărul de non-cetăţeni a fost în anul 2011 de mai puţin de 100000 de persoane. 

Partidul Social-Democrat, prin liderul său, Sven Mikser, a afirmat că se opune oricărei posibile alianţe cu Partidul de Centru, dar şi cu Uniunea pentru patrie – Res Publica. Conform programului electoral, principala miză a alegerilor legislative din martie 2015 este economia şi problemele sociale ale cetăţenilor estoniei. În acest scop, Partidul Social-Democrat a propus creşterea salariului minim la 800 euro, în patru ani, o scădere cu 3 puncte, de la 33% la 30%, a cotizaţiilor sociale, pentru firmele situate în afara capitalei Tallin.

Uniunea pentru patrie-Res Publica a intrat în campania electorală cu sloganul Un sistem fiscal mai bun , o educaţie mai bună, un grad de angajare mai bun, un salariu mai bun, afirmând că principala sa preocupare va fi asigurarea securităţii economice şi a unui nivel de trai îmbunătăţit. În campanie s-a propus exonerarea de plata impozitului pe venit a persoanelor care câştigă mai puţin de 500 euro, o măsură care ar costa statul 120 milioane euro. Această cifră a fost contestată de Partidul Reformei care a recalculat impactul, constatând că toate costurile se ridică la valoarea de 250 milioane de euro. Mai mult, ei apreciau că de această măsură ar fi beneficiat puţini cetăţeni, din cauza plafonului stabilit. 

Candidatul Uniunii la funcţia de premier a fost Juhan Parts, cel care a fost premier  în perioada 2003 - 2005. 


În general, la alegerile legislative din martie 2015 partidele politice au prezentat noi candidaţi pentru alegeri. Partidul Reformei a propus pe Ants Laaenots, Johannes Kert, foşti şefi ai statului major, pe economistul Maris Lauri, pe şeful postului de radio Raadio2, Heidy Purga. Partidul Social-Democrat a propus pe omul de televiziune,  Silver Meikar, iar Uniunea pentru patrie a promovat noi politicieni, precum jurnalistul Anvar Samost, Raivo Aeg, fost director al serviciilor secrete. 

Partidul Popular Conservator, condus de Mart Helme, a avut ca obiectiv politic în campania electorală lupta împotriva emigraţiei. În acest scop, partidul a propus crearea unei Agenţii a remigraţiei naţionale care ar permite celor plecaţi în afara ţării să revină în ţară. Agenţia ar acorda sprijin pentru găsirea unui nou loc de muncă, pentru formare şi pentru obţinerea unei locuinţe.

Verzii, conduşi de Aleksander Laane, a propus în campania electorală ieşirea din sărăcie a 100 000 persoane, reducerea emigraţiei şi creşterea natalităţii. 

În ultimele luni, înainte de campania electorală, sondajele de opinie arătau că Partidul de Centru avea un suport de 26 la sută din opţiunile de vot (24 la sută în decembrie), în timp ce Partidul Reformei avea 22 la sută (o scădere de la 24 la sută în decembrie). Social-democraţii erau pe locul al treilea cu 16 la sută din opţiunile de vot, iar Partidul de Centru a rămas stabil la un scor electoral posibil de 22-23 la sută, egal cu rezultatul electoral din anul 2011. La mijlocul lunii februarie, sondajele
 arătau o luptă mult mai strânsă: Partidul Reformei avea 23 la suta, Partidul de Centru 22 la sută din opţiunile de vot, iar Partidul Social-democrat se apropiase considerabil. Datele arătau că partidele îşi schimbau adesea locurile, având opţiuni de vot relativ asemănătoare ca pondere
. În acest context, principala sarcină în campania electorală era aceea de a mobiliza alegătorii potenţiali, până în ultima zi a campaniei. Demn de remarcat este faptul că unul din opozanţii ruşi, Gary Gasparov, îşi exprima mirarea că Partidul de Centru, un partid pro-rus, era unul din liderii la urne în Estonia.

Înainte de alegeri, pe 24 februarie 2015, în Estonia s-a sărbătorit a 97-a aniversare a independenţei ţării. Cu acest prilej, la parada militară din oraşul Narva, de la frontiera cu Rusia, preşedintele estonian, Toomas Hendrik Ilves, a ţinut un emoţionant discurs, în care a îndemnat cetăţenii să voteze, ei contribuind astfel la viitorul țării. La această aniversare, preşedintele ţării reamintea că această călătorie de 97 ani a Estoniei fost unică. Drumul a fost suficient de lung fiind acum nevoie de a reflecta asupra lui, nu atât din perspectiva trecutului ci, mai ales a viitorului. El a menţionat că alegerile legislative reprezintă un astfel de moment al reflecţiei, când cetăţenii aleg drumul pe care îl vor urma, demonstrând preocuparea lor pentru destinul ţării. 

Preşedintele republicii a subliniat în discursul ţinut cu prilejul aniversării independenţei ţării, că, în timpul campaniei electorale, a fost extrem de important că mass-media s-a comportat profesional, analizând critic promisiunile electorale, contribuind astfel la dezvoltarea Estoniei ca societate și ca stat
. În acelaşi timp, atenţiona el, fiecare cetăţean ar trebui să îşi exprime propria alegere. Din această perspectivă el a afirmat că votul fiecărui cetăţean reprezintă opţiunea pentru o anume viziunea asupra lumii și afirmarea propriei conștiințe. 

2.3 Semnificaţia politică a rezultatelor alegerilor 

Camera unică a Parlamentului estonian, Riigikogu, cuprinde 101 deputaţi, aleşi pentru un mandat de patru ani, printr-un sistem electoral proporţional, în 12 circumscripţii electorale plurinominale care au minimum 6 mandate şi maximum 13 mandate. În cadrul scrutinului proporţional, alegătorii pot stabili ordinea candidaţilor pe buletinele de vot. În repartizarea mandatelor se ia în considerare o cotă pentru fiecare circumscripţie divizând numărul voturilor valide la numărul mandatelor stabilite. Orice candidat care a obţinut un număr de voturi superior acestei cote este considerat ales. Locurile neatribuite la nivelul circumscripţiei, numite mandate de compensare, sunt repartizate după metoda d'Hondt, între partidele ale căror candidaţi au obţinut cel puţin 5% din voturi din totalul voturilor exprimate la nivel naţional. Candidaţii se pot prezenta fie ca reprezentanţi ai partidelor politice, fie ca reprezententanţi ai alegătorilor. Pentru a fi candidat, fiecare persoană trebuie să aibă vârsta de minimum 21 ani şi să depună 355 euro, fie echivalentul unui salariu minim anual la nivel naţional şi trebuie să obţină minimum un număr de voturi egal cu jumătatea cotei circumscripţiei sau dacă partidul a obţinut 5% din voturi din totalul voturilor exprimate la nivel naţional. 

Aproximativ 980000 de alegători au fost convocaţi la urne pentru a alege pe cei 101 membrii ai Riigikogu, Camera unică a Parlamentului estonian. În străinătate trebuiau să voteze 76 488 alegători estonieni cu rezidenţă în alte state, aproape 27000 mai mulţi decât la alegerile precedente. 

Votul anticipat s-a desfăşurat în perioada 19-25 februarie 2015.

Potrivit rezultatelor complete publicate de Comisia Electorală
, noua configuraţie a Parlamentului este următoarea: 

	Partide politice
	Număr de voturi
	     % din voturi
	Număr mandate

	Partidul Reformei (ER)
	       158 888
	        27,7
	             30

	Partidul de Centru (K)
	       142 440
	        24,8
	             27

	Partidul Social-Democrat  (SDE)
	         87 256
	        15,2
	             15

	Uniunea pentru Patrie-Res Publica (IRL)
	         78 688
	        13,7
	             14

	Partidul liber al Estoniei
	         49 885
	          8,7
	               8

	Partidul popular conservator (EKRE)
	         46 768
	          8,1
	               7



Rata de participare la vot a fost de 63,7% (- 0,2 puncte). 

O treime din electorat a votat anticipat, respectiv 296109 persoane, din care 176491 au utilizat votul electronic, un nou record în raport cu anul 2011.  


Partidul Reformist a obţinut al treilea succes electoral consecutiv, cu 26,7% din voturi, iar partidul de opoziţie, Partidul de Centru, a obţinut 24,8% din voturi, urmat de Partidul Social-Democrat care au obţinut 15,2% din voturi, de Partidul Uniunea Patriei-Res Publica cu 13,7% din voturi, de Partidul Liberal din Estonia, cu 8,7% şi de Partidul Popular Conservator 8,1% din voturi. Niciun alt partid nu a mai trecut pragul electoral de 5%. Conform rezultatelor, Partidul Reformist pro-euroatlantic a obținut 30 de mandate (–3) din totalul de 101, fiind urmat de Partidul de Centru, prorus, care a obținut 27 de mandate (+ 1), de Partidul Social-Democrat cu 15 mandate (-4) și de conservatorii din Partidul Uniunea Patriei-Res Publica IRL, cu 14 mandate (- 9), Partidul Liber din Estonia care a acumulat 8 mandate, Partidul Popular conservator 7 mandate. 


Scorul electoral bun al Partidului de Centru, partid aflat în opoziţie, s-a explicat prin sprijinul oferit acestui partid de minoritatea rusofonă din această țară care reprezintă aproape un sfert din populaţia ţării. Cota de popularitate a liderului său, Edgar Savisaar, a fost afectată însă, anul trecut, după vizita controversată efectuată la Moscova unde a spus că aprobă anexarea Crimeii de către Rusia. Primul şef de guvern al Estoniei de după căderea URSS, Edgar Savisaar, este, din anul 2007, primarul Tallinului. 
La alegerile legislative din 1 martie 2015, Partidul de Centru a câstigat un mandat în plus faţă de alegerile legislative precedente, în timp ce celelalte trei partide reprezentate în parlamentul actual au pierdut mandate în Parlament. Acest rezultat electoral se explică şi prin faptul că, în timpul campaniei electorale, partidul prorus a propus triplarea salariului minim, până la 1.000 de euro, şi scăderea contribuţiei pentru asigurările sociale, animând o puternica dezbatere în societatea estonă în care a fost aplicată de mult timp o politica de austeritate foarte riguroasă.

La aceste alegeri legislative, un alegator estonian din cinci a votat pe internet. Partidul şefului guvernului a câstigat acest vot electronic cu 37,5%, comparativ cu IRL (17,2%) şi social-democraţii (16,9%). Partidul de Centru nu a obtinut decât 7,7% din voturile exprimate pe internet.


Partidul Reformist (de centru), aflat la putere în Estonia, a câştigat alegerile parlamentare desfăşurate pe data de 1 martie 2015, în contextul intern marcat de îngrijorarea pentru securitatea ţării.
 Anexarea Crimeii și acțiunile ruse în Ucraina au fost urmărite atent în această fostă republică sovietică. Exercițiile militare ruse la frontiera estonă cu câteva zile înaintea scrutinului au întărit temerile celor care afirmau că Rusia intenţionează să destabilizeze foşti membri ai Uniunii Sovietice, mai ales prin  o serie de încălcări ale spațiului aerian estonian de către Rusia. 

Cei doi aliaţi actuali - reformiştii şi social-democraţii - nu dispun însă de majoritatea absolută în Parlament şi vor trebui să caute un nou aliat la guvernare. 


Analiştii au afirmat că Partidul Reformei s-ar putea confrunta cu unele dificultăţi în formarea unei noi coaliţii, fiind iniţiate negocieri atât cu social-democraţii, cât si cu conservatorii. Premierul Taavi Roivas va trebui să lărgească coaliţia guvernamentală pe care a format-o până acum cu Partidul Social-Democrat, cele două partide neobţinând majoritatea în Parlament. Negocierile cu 
Uniunea Patriei-Res Publica, de orientare conservatoare vor fi însă dificile.

Premierul a declarat că respinge orice colaborare cu Partidul de Centru, partidul care a semnat un acord de cooperare cu Partidul Rusia Unită a lui Vladimir Putin, încă din anul 2004. Partidul Reformei a acuzat pe liderul Edgar Savisaar, în legătură cu faptul că acesta nu a condamnat acţiunile Rusiei în Ucraina.


Sentimentul de nelinişte al estonienilor a fost amplificat de manavrele efectuate pe data de 25 februarie 2015 de către Rusia , cu 2000 soldaţi şi 500 aparate militare la frontierea Estoniei. NATO a răspuns adfucând avioane de vânătoare şi organizând exerciţii militare în ţările baltice. 


Premierul Taavi Roivas, în vârstă de 35 ani, cel mai tânăr şef de guvern al Uniunii Europene, este diplomat în ştiinţe economice şi administrative al Universităţii din Tartu. Originar din Tallin, el a început cariera sa profesională ca şi consilier al ministrului justiţiei, Mart Rask. În anul 2003 el a devenit directorul cabinetului ministrului populaţiei şi problemelor etnice, Paul-Eerik Rummo, iar în anul 2004 a fost numit consilier al premierului Andrus Ansip (ER). În anul 2007, Taavi Roivas a fost ales deputat şi a devenit ministru al afacerilor sociale al guvernului lui Andrus Ansip, până în anul 2014, când pe 26 martie a fost numit premier de Preşedintele ţării.

Aşa cum a declarat înaintea alegerilor, în acest mandat el şi-a propus construcţia unei Estonii nordice şi liberale, a unei ţări cu un nivel de trai ridicat, sigure din punct de vedere militar şi economic.


Premierul Taavi Roivas va forma  cu certitudine o nouă coaliţie pro-NATO. În contextul tensiunilor regionale, premierul Taavi Roivas s-a alăturat omologilor săi leton şi lituanian pentru a cere o prezenţă sporită a NATO, cu scopul de a răspunde acţiunilor armatei ruse din apropierea frontierelor lor. Alianţa Nord-Atlantică a anunţat recent crearea unei forţe de 5.000 de oameni şi a şase centre de comandă în regiune, dintre care unul în Estonia
. Analiştii politici estonieni au apreciat că orientarea prooccidentală a Estoniei, angajarea faţă de Uniunea Europeană şi NATO ar putea fi şi mai pronunţată, ca urmare a întăririi forţelor politice estoniene de dreapta  în Parlament.

